АҞӘА, ажьырныҳәа 21 – Sputnik, Бадраҟ Аҩӡба. Аԥсны АҶА аусзуҩцәа Урыстәыла атәылауаҩ Елена Федотова лыԥшаара ааныркылеит, уажәшьҭарнахыс Аԥсны ААР аусзуҩцәа ари аус мҩаԥыргалоит ҳәа аанацҳауеит Аԥсны АҶА апресс-маҵзура.
Аусбарҭаҿ ишырҳәо ала Федотова дахьырыԥшаауа анҭыҵ дырбеит ҳәа адыррақәа ыҟоуп.
"Урыстәылатәи Афедерациа атәылауаҩ аҵыхәтәаны дахьырбоз Жәаҩакәаратәи аиҩхаа, ашьхара иахьаԥну ауп ҳәа адырра ҳауит. Убри азы аусурақәа нап дҳаркит. Аха нас адырра ҳарҭеит ҳахьыԥшаауаз аҵакыра анҭыҵ дшырбаз азы", - рҳәеит апресс-маҵзураҿы.
Урыстәылатәи Афедерациа атәылауаҩ лхабар ыҟам ҳәа Аԥсны АҶА аҷаԥшьаратә ҟәшахьы адырра ҟаҵан ажьырныҳәа 20 асааҭ 14:03 рзы.
Ажьырныҳәамзазы Аԥсны АҶА адырра ҟанаҵеит ҩыџьа атуристцәа хабарда иӡит ҳәа. Урҭ аиқәырхаҩцәа ирыԥшааит. Ажьырныҳәа 4 рзы Воронеж инхо Борис Андреев аӡиа Риҵа ааигәара абнараҿы дыԥшаан.
Ажьырныҳәа 2 рзы Гагра аԥшаара-еиқәырхаратә отриад аусуҩцәа Мамзышьха иҟьалаз Москва инхо Сергеи Краходкин дыԥшааны ақалақь ахь дылбааргеит.